<classify> WAZIRI wa Nishati, Dk Medard Kalemani amemwagiza Mkurugenzi Mkuu wa Wakala wa Umeme Vijijini REA kumwondoa Meneja wa wakala huo mkoa wa Morogoro Seif Abdallah kwa kushindwa kumsimamia mkandarasi wa usambazaji wa umeme vijijini, REA awamu ya tatu.Meneja huyo inadaiwa hakuwepo katika kituo chake cha kazi bila taarifa na kusababisha waziri kushindwa kupata majawabu sahihi ya usambazaji wa umeme vijijini mkoa wa Morogoro hasa vijiji vya wilaya ya Ulanga.Dk Kalemani ametoa agizo hilo kwa Meneja Mwandamizi wa Tanesco Kanda ya Kati , Athanasius Nangali ambaye alimwakilisha Mkurugenzi Mkuu wa Shirika la Umeme Tanznaia Tanesco katika ziara ya Waziri huyo wilayani Ulanga.Waziri Kalemani alifanya ziara ya kushtukiza ya siku moja kijiji cha Makanga kilichopo Kata ya Vigoi , pamoja na kijiji cha Idunda , kata ya Kichangani, tarafa ya Lupiro kuzindua umeme vijijini REA awamu ya tatu.Amesema serikali ya Rais John Magufuli imetoa fedha kiasi cha Sh bilioni 42 kwa mkoa wa Morogoro kwa ajili ya kugharamia miradi ya usambazaji wa umeme vijijini na wananchi kutakiwa kulipia gharama ya Sh 27,000 ili waweze kunufaika kiuchumi na kijamii.Dk Kalemani amesema, Meneja huyo ndiye mwenye jukumu la kumsimamia mkandarasi na kutokuwepo kwake eneo la kazi kunakwamisha kasi ya usambazaji wa umeme ndani ya mkoa huo.Alieleza kuwa tofauti na mikoa mingine ambayo utendaji kazi kwa wakandarasi wao umefikia asilimia 70 Morogoro umefikia asilimia 56.6.Hatuwezi kufanya kazi kwa mazoea mkandarasi hasimamiwi, yupo nyuma katika utelelezaji wa kazi zake ana asilimia 56.6 ...hatuwezi kufanya kazi kwa mazoea ...Meneja huyo wa Rea mkoa wa Morogoro atoke , hafai kuwa meneja wa mkoa huu na DG wa REA mteue mwingine mara moja alisisitiza.Pia alimtaka mkandarasi wa Kampuni ya State Grid Electrical and Technical Works Ltd kupitia mwakilishi wake Mhandisi wa Mradi , Wingod Siyao kufanya kazi bila kusimamiwa kwa kuwa ni jukumu lake la msingi.Amewashauri viongozi wa serikali za vijiji na kata kutumia mapato yao ya ndani kulipia gharama za Sh 27,000 ili majengo ya huduma za kijamii, kama zahanati, shule za msingi na sekondari, visima vya maji na masoko viweze kuunganishiwa umeme .Pai aliwashauri na viongozi wa taaasisi za dini hususani makanisa na misikiti katika maeneo ya vijijini kulipita kiasi hicho cha fedha ili huduma za umeme ziweze kuwafikia kwa manufaa ya jamii na waumini .  <topic>: KITAIFA 